Nukus yoshlar texnoparki faoliyatini yanada takomillashtirish toʻgʻrisida
(resolution, 2025-01-01)

Iqtidorli yoshlarning tashabbuslarini qoʻllab-quvvatlash borasida amalga oshirilayotgan ishlarni yanada jadallashtirish, ularni innovatsion tadbirkorlikka keng jalb qilishda zamonaviy shart-sharoit yaratish, mamlakat ilm-fanining xalqaro miqyosidagi raqobatbardoshligini taʼminlash, mavjud innovatsion infratuzilmalarning salohiyatini yanada mustahkamlash hamda ularning innovatsion salohiyatini rivojlantirish maqsadida Vazirlar Mahkamasi qaror qiladi: 1. Oʻzbekiston Respublikasi Oliy taʼlim, fan va innovatsiyalar vazirligi huzuridagi Innovatsion rivojlanish agentligi (keyingi oʻrinlarda — Agentlik) har yili kamida bir marta: tegishli hududlardagi ijtimoiy-iqtisodiy muammolarning yechimiga qaratilgan yangi turdagi mahsulot va texnologik yechimlarning prototiplarini yaratish uchun alohida startap loyihalar tanlovini eʼlon qilsin; qoida tariqasida, xar yili oktabr oyida Orolboʻyi mintaqasida ekologik muammolar yechimiga qaratilgan loyihalarni amalga oshirish yuzasidan konferensiya oʻtkazsin; iqtisodiyot sohalaridagi korxonalar va mahalliy ijro etuvchi hokimiyat organlari bilan birgalikda joriy etishga tayyor loyihalar koʻrgazmasini tashkil etsin. 2. Belgilansinki: Agentlik tomonidan Nukus yoshlar texnoparki va hududlarda tashkil etilayotgan Yoshlar texnoparklaridagi (keyingi oʻrinlarda — texnoparklar) muvaffaqiyatli startap loyihalarini qoʻllab-quvvatlash, xalqaro miqyosida rivojlantirish maqsadida ularning mualliflarini robototexnika, mexatronika, axborot texnologiyalari, sunʼiy intellekt, qurilish va qishloq xoʻjaligi yoʻnalishlari boʻyicha har yili qisqa muddatli xorijiy stajirovkaga yuborish boʻyicha alohida tanlov tashkil etiladi; Agentlik tomonidan ilmiy-innovatsion akselerator va biznes-inkubatorlarni tashkil etish asosida tashabbuskor talaba yoshlarni tadbirkorlik faoliyatiga yoʻnaltirish maqsadida 2025-yildan boshlab texnoparklarda “InnoX” biznes-inkubator dasturi yoʻlga qoʻyiladi; Agentlik texnoparklar faoliyatini takomillashtirish maqsadida “InnoX” biznes-inkubator dasturi gʻoliblarining ilmiy gʻoya, startap va ilmiy loyihalarini “Boʻlajak olim” tanlovi doirasidagi mablagʻlar hisobidan moliyalashtiradi. 3. Oʻzbekiston Respublikasi Oliy taʼlim, fan va innovatsiyalar vazirligi: ikki oy muddatda texnoparklarning startap loyihalari mualliflarini xorijiy stajirovkaga yuborish boʻyicha tanlov shartlarini ishlab chiqsin va tasdiqlasin; texnoparklarni zamonaviy asbob-uskunalar bilan jihozlash, xodimlari mehnatiga haq toʻlash, bino va inshootlarini saqlash, shuningdek, mazkur qarorda belgilangan vazifalarni amalga oshirish bilan bogʻliq xarajatlarni texnoparklarning xoʻjalik va tadbirkorlik faoliyatidan tushadigan mablagʻlar hisobidan moliyalashtirish choralarini koʻrsin. 4. Oʻzbekiston Respublikasi Hukumatining ilovaga muvofiq ayrim qarorlariga oʻzgartirish va qoʻshimchalar kiritilsin. 5. Mazkur qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov zimmasiga yuklansin. 1. Vazirlar Mahkamasining “Oliy taʼlimdan keyingi taʼlim tizimini yanada takomillashtirish chora-tadbirlari toʻgʻrisida” 2017-yil 22-maydagi 304-son qaroriga 2-ilovada: a) 15-bandning ikkinchi xatboshisi quyidagi tahrirda bayon etilsin: “Hujjatlar ilmiy tashkilot va taʼlim muassasalari qabul komissiyasi tomonidan 15-sentabrdan 15-oktabrgacha boʻlgan davrda Yagona elektron tizim yoki Yagona interaktiv davlat xizmatlari portali orqali qabul qilinadi.”; b) 41-band quyidagi tahrirda bayon etilsin: “41. Mustaqil izlanuvchilikka talabgor quyidagi hujjatlarni ilova qilgan holda ariza bilan ilmiy tashkilot yoki taʼlim muassasasiga Yagona elektron tizim yoki Yagona interaktiv davlat xizmatlari portali orqali murojaat qiladi:”. 2. Vazirlar Mahkamasining “Respublika hududlarida Yoshlar texnoparklarini tashkil etish chora-tadbirlari toʻgʻrisida” 2020-yil 22-maydagi 313-son qarorida: a) 1-banddagi “Innovatsion rivojlanish vazirligi” soʻzlari “Oliy taʼlim, fan va innovatsiyalar vazirligi huzuridagi Innovatsion rivojlanish agentligi” soʻzlari bilan almashtirilsin; b) 2-bandda: ikkinchi xatboshidagi “Innovatsion rivojlanish vazirligi” soʻzlari “Oliy taʼlim, fan va innovatsiyalar vazirligi” soʻzlari bilan almashtirilsin; sakkizinchi xatboshidagi “Innovatsion rivojlanish vazirligi” soʻzlari “Oliy taʼlim, fan va innovatsiyalar vazirligi huzuridagi Innovatsion rivojlanish agentligi” soʻzlari bilan almashtirilsin; quyidagi mazmundagi oʻninchi xatboshi bilan toʻldirilsin: “hududlardagi yoshlarni innovatsion faoliyatga keng jalb qilish va ularning gʻoyalarini takomillashtirish hamda yangi bosqichga olib chiqish maqsadida inkubatsiya va akseleratsiya dasturlarini tashkil etish”; v) 3-bandda: ikkinchi xatboshi quyidagi tahrirda bayon etilsin: “Texnoparklar Oʻzbekiston Respublikasi Oliy taʼlim, fan va innovatsiyalar vazirligi huzuridagi Innovatsion rivojlanish agentligi tizimidagi davlat muassasasi hisoblanadi”; uchinchi xatboshidagi “Innovatsion rivojlanish vazirligi huzuridagi Yoshlar akademiyasi” soʻzlari “Oliy taʼlim, fan va innovatsiyalar vazirligi huzuridagi Innovatsion rivojlanish agentligi” soʻzlari bilan almashtirilsin; beshinchi xatboshidagi “Innovatsion rivojlanish vazirligi” soʻzlari “Oliy taʼlim, fan va innovatsiyalar vazirligi huzuridagi Innovatsion rivojlanish agentligi” soʻzlari bilan almashtirilsin; g) 4-bandning ikkinchi xatboshisi quyidagi tahrirda bayon etilsin: “2020 — 2024-yillarda respublika hududlarida Yoshlar texnoparklarini bosqichma-bosqich tashkil etish reja-jadvali (keyingi oʻrinlarda — reja-jadval) 1-ilovaga muvofiq;”; d) 5-bandning toʻrtinchi xatboshisidagi “Innovatsion rivojlanish vazirligining” soʻzlari “Oliy taʼlim, fan va innovatsiyalar vazirligi huzuridagi Innovatsion rivojlanish agentligining” soʻzlari bilan almashtirilsin; e) 6-bandning toʻrtinchi xatboshisidagi “innovatsion rivojlanish vaziri” soʻzlari “Oliy taʼlim, fan va innovatsiyalar vazirligi huzuridagi Innovatsion rivojlanish agentligi direktori” soʻzlari bilan almashtirilsin; j) 10-band quyidagi tahrirda bayon etilsin: “10. Mazkur qarorning bajarilishini nazorat qilish Oʻzbekiston Respublikasi Oliy taʼlim, fan va innovatsiyalar vazirligi huzuridagi Innovatsion rivojlanish agentligi direktori Sh.R. Rajabbayev zimmasiga yuklansin”; z) 1-ilovaning matni quyidagi tahrirda bayon etilsin: T/r Hudud nomi Joylashish joyi Amalga oshirish muddati 1. Andijon viloyati Andijon shahar 2021-yil 2. Toshkent viloyati Ohangaron shahar 3. Qoraqalpogʻiston Respublikasi Nukus shahar 2022-yil 4. Samarqand viloyati Samarqand shahar 5. Sirdaryo viloyati Guliston shahar 6. Navoiy viloyati Navoiy shahar 2023-yil 7. Buxoro viloyati Buxoro shahar 2024-yil 8. Namangan viloyati Namangan shahar 9. Fargʻona viloyati Fargʻona shahar 10. Xorazm viloyati Urganch shahar 11. Jizzax viloyati Jizzax shahar 12. Surxondaryo viloyati Termiz shahar 13. Qashqadaryo viloyati Qarshi shahar ”.